আই অব দ্য মুন

আই অব দ্য মুন (অর্থ: চাঁদের চোখ) ডায়ান হফমায়ার রচিত একটি শিশুতোষ ঐতিহাসিক উপন্যাস, যা ২০০৭ সালে প্রকাশিত হয় এবং এর পটভূমি হলো প্রাচীন মিশর। গল্পে সোবেকের মন্দিরের মমি প্রস্তুতকারকের কন্যা ইসিকারা, রাজা তৃতীয় আমেনহোতেপের পুত্র টুথমোসিসের সাথে পালিয়ে যায়। প্রধান চরিত্ররা ওসরেটের হাত থেকে বাঁচতে দৌড়ায়, যিনি প্রধান মহাযাজক এবং তাদের মেরে ফেলতে চান।

 পটভূমি 
ইসিকারা এবং তার ভাই কাটেপ থিবস শহরের সোবেক মন্দিরে তাদের বাবা হেনুকার সঙ্গে বাস করত। একদিন একটি কুমির কাটেপের হাতে কামড় বসাল। তার হাতটি এতটাই ভয়ংকরভাবে ক্ষতবিক্ষত হয়ে গেল যে শেষ পর্যন্ত তা একটি বিকলাঙ্গ ঠুঁটোতে পরিণত হল। মন্দিরের কোনো কাজ সে করতে পারছিল না দেখে কাটেপ হতাশ হয়ে মিশর ছেড়ে চলে গেল।

কিছুদিন পর রানী তিয়ির রাজকীয় নৌকা মন্দিরে এসে ভিড়ল। কিন্তু আশ্চর্যের বিষয়, সিংহাসনে রানীর পরিবর্তে বসে ছিলেন মহাযাজক ওসরেট। জানা গেল, রানী তিয়ি এবং তার জ্যেষ্ঠপুত্র তুথমোসিস মৃত্যুবরণ করেছেন। ওসরেট তাদের মমি প্রস্তুত করার জন্য মন্দিরের সাহায্য প্রার্থনা করতে এসেছিলেন।

ইসিকারা চুপিচুপি বাবা ও ওসরেটের কথোপকথন শুনছিল। সে জানতে পারল, তুথমোসিসকে বিষ প্রয়োগে হত্যা করেছেন ওসরেট, যাতে তার ছোট ভাই সিংহাসন লাভ করতে পারে। কিন্তু আসলে তুথমোসিস মারা যাননি। হেনুকা রাজি হননি তুথমোসিসের হৃদয়ে সুচ ফুটিয়ে তাকে নিশ্চিত মৃত্যু উপহার দিতে। ঠিক সেই মুহূর্তে ইসিকারা অসাবধানে রানী তিয়ির একটি ক্যানোপিক জার ফেলে ভেঙে ফেলল। শব্দ শুনে ওসরেট বুঝতে পারলেন কেউ গোপনে শুনছে।

বাবার সন্তর্পণে সাহায্যে ইসিকারা তুথমোসিসকে নিয়ে মন্দিরের গোপন সুড়ঙ্গপথে পালিয়ে গেল। সেনেট খেলার বোর্ডকে সংকেত হিসেবে ব্যবহার করে তারা সুড়ঙ্গ পার হল। পথিমধ্যে পড়ল তুথমোসিসের পিতার সমাধিকক্ষ। অবশেষে তারা সমাধির বাইরে বেরিয়ে এল। তুথমোসিস এক নুবিয়ান মেয়ে তা মিউয়ের কাছ থেকে খাদ্য ও প্রয়োজনীয় সামগ্রী সংগ্রহ করল। ইসিকারা ও তুথমোসিস কৃষকের ছদ্মবেশ ধারণ করে মরুভূমির পথে যাত্রা করল এবং বারবার ওসরেটের সৈন্যদের হাত এড়িয়ে চলল।

মরুভূমিতে মেদজায় যাযাবররা তাদের বন্দি করে একটি মরূদ্যানের অবস্থিত শিবিরে নিয়ে গেল। সেখানে তাদের সাক্ষাৎ হল আনুখেত নামে এক বিদ্রোহী মেয়ের সঙ্গে। আনুখেতের পরিকল্পনা ছিল তিনজনে মিলে এক বৃদ্ধ উটচালকের সাহায্যে পালাবে। কিন্তু পরিকল্পনা অনুযায়ী সবকিছু ঘটল না। পালানোর সময় ইসিকারা আত্মরক্ষায় যাযাবরদের নেতা নাকাদাকে আঘাত করে অনিচ্ছাকৃতভাবে হত্যা করল। তারপর তারা পালিয়ে সিয়েনে শহরে পৌঁছল। সেখানে বৃদ্ধ উটচালক তাদের ছেড়ে চলে গেলেন। আনুখেত বাকি তিনজনের জন্য একটি মালবাহী কাফেলায় কাজ জুটিয়ে দিল। তারা আরও দক্ষিণ দিকে যাত্রা করতে লাগল।

নুবিয়ার সীমান্তে পৌঁছে তুথমোসিস পরিকল্পনা করল, কুশ রাজ্যের সঙ্গে মৈত্রী গঠন করে সে সিংহাসন পুনরুদ্ধার করবে এবং বিনিময়ে মিশরের আক্রমণ থেকে কুশকে শান্তি দেবে। কুশ সেনাবাহিনীর সামনে উপস্থিত হতেই তারা কাটেপকে দেখতে পেল। সে আগের সেনাপতিকে ডুবে মরা থেকে বাঁচিয়ে এখন ফ্যালাঙ্কসের অধিনায়ক হয়েছে। আনুখেতের অসাধারণ তিরন্দাজির কারণে মেয়ে দুটিকেও সেনাবাহিনীতে গ্রহণ করা হল। ইসিকারা তিরের পালক লাগানোর কারিগর হিসেবে কাজ শুরু করল।

একদিন মিশরীয় সেনাবাহিনী এসে উপস্থিত হল। কুশ সৈন্যরা যুদ্ধক্ষেত্রে ছুটে গেল। ইসিকারা তাদের পেছনে দৌড়াল কিন্তু পৌঁছতে পারল না। মিশরীয় সৈন্যরা তাকে বন্দি করে একটি রথের সওয়ারের সামনে জীবন্ত ঢাল হিসেবে দাঁড় করাল। ঠিক তখনই আনুখেত নিজের তির ছুঁড়ে সেই সৈন্যকে হত্যা করে ইসিকারাকে বাঁচাল। কিন্তু পালাতে গিয়ে দুজনেই আবার বন্দি হল। মিশরীয়রা আনুখেতের ধনুক ধরার আঙুলগুলো কেটে দিল। ইসিকারা প্রতিবাদ করায় তার আঙুলগুলোও কেটে ফেলা হল।

মিশরীয় সেনারা উৎসব করছিল, তারা ভেবেছিল কুশরা আত্মসমর্পণ করেছে। হঠাৎ তুথমোসিস এসে উপস্থিত হলেন এবং নিজের সমস্ত কাহিনি খুলে বললেন। মিশরীয় সেনাপতি কোনো করুণা দেখালেন না, বরং রাজপুত্রকে কুশদের মধ্যে লুকিয়ে থাকার জন্য দেশদ্রোহী আখ্যা দিলেন। জবাবে কাটেপ সেনাপতির পায়ের কাছে তির ছুঁড়ল। তুথমোসিস ঘোষণা করলেন, প্রতিটি মিশরীয় সৈন্যের দিকে একটি করে তির তাক করা আছে। পরমুহূর্তে সেনাপতির হৃৎপিন্ডে তির বিঁধল। অচিরেই কুশ বাহিনী বিজয়ী হল।

আনুখেত ক্ষুব্ধ হয়ে তুথমোসিসকে জিজ্ঞাসা করল, সে কেন নিজের রাজ্য ফিরে নেওয়ার চেষ্টা করল না। তুথমোসিস শান্ত গলায় উত্তর দিলেন, “আমি চাই না আমার দেশ ভয় আর রক্তপাত দিয়ে শাসিত হোক।” শিগগিরই সে থিবসে ফিরে যাওয়ার পরিকল্পনা করছে।

 অভ্যর্থনা 
সমালোচনামূলক অভ্যর্থনা বেশিরভাগ ক্ষেত্রে ইতিবাচক ছিল। আই অব দ্য মুন বইটির পর্যালোচনা প্রকাশ করেছে স্কুল লাইব্রেরি জার্নাল, লাইব্রেরি মিডিয়া কানেকশন এবং চিলড্রেন'স লিটারেচার। স্কুল লাইব্রেরি জার্নাল মন্তব্য করেছে যে "দৃশ্যপট…সমৃদ্ধ ইন্দ্রিয়গম্য পরিভাষায় বর্ণিত হয়েছে"। লাইব্রেরি মিডিয়া কানেকশন বইটিকে "তথ্যপূর্ণ" এবং "নিশ্চিতভাবে আকর্ষণীয়" বলে বর্ণনা করেছে। চিলড্রেন'স লিটারেচার মন্তব্য করেছে যে "জটিল নাম এবং রীতিনীতিগুলি কম দক্ষ পাঠকদের জন্য অতিরিক্ত চাপের হতে পারে"।

তথ্যসূত্র

বিষয়শ্রেণী:২০০৭-এর ব্রিটিশ উপন্যাস
বিষয়শ্রেণী:২০০৭-এর শিশুদের বই
বিষয়শ্রেণী:শিশুদের ঐতিহাসিক উপন্যাস
বিষয়শ্রেণী:ব্রিটিশ শিশুদের উপন্যাস
বিষয়শ্রেণী:মিশরের অষ্টাদশ রাজবংশকে ভিত্তি করে লেখা কল্পকাহিনী
বিষয়শ্রেণী:ব্রিটিশ শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস